शुभा मुदगल पहले भी पाकिस्तान जाना चाहती थीं लेकिन उन्हें वीज़ा नहीं दिया गया था जिस पर उन्होंने गहरे अफ़सोस का इज़हार किया था.

वे पाकिस्तान एक्सीडेंट एंड इमरजेंसी फाउंडेशन की दावत पर पाकिस्तान पहुँची हैं और उनका संगीत कार्यक्रम कराची में 24 मार्च को होगा.

इस संगीत समारोह से मिलने वाली धनराशि भूकंप पीड़ितों के लिए मोबाइल अस्पताल बनाने में लगाई जाएगी.

कराची में पत्रकारों से बातचीत में उन्होंने कहा कि उन्हें पाकिस्तान आने का बहुत बेसब्री से इंतज़ार था और अब वे बहुत सुकून महसूस कर रही हैं.

उन्होंने कहा, "कलाकारों में आपस में सहयोग के लिए ज़रूरी है कि उन्हें एक दूसरे से मुलाक़ात और साथ समय बिताने का अवसर मिले ताकि वे एक साथ रियाज़ कर सकें, एक दूसरे से सीख सकें."

उन्होंने अपनी दुखती रग को याद करते हुए कहा, "ऐसा न हो कि आप इंतज़ार करते रह जाएँ और दूसरे कलाकार को आने की इजाज़त ही न मिले."

उन्होंने पाकिस्तानी फ़िल्म इंडस्ट्री के बारे में कहा कि अगर उन्हें ऑफ़र मिला और गाना उनके अनुकूल हुआ तो ज़रूर गाएँगी.

शुभा मुदगल 27 सितंबर को बीबीसी हिंदी-उर्दू सेवा के साझा कार्यक्रम 'सुर का रिश्ता' में शामिल हुई थीं, पाकिस्तान की ओर से जानी-मानी गायिका आबिदा परवीन ने गाया था. 

इस कार्यक्रम में उन्होंने कहा था कि वे पाकिस्तान जाने की बहुत तमन्ना रखती हैं लेकिन वीज़ा न मिलने के कारण नहीं जा पा रही हैं.

 \n\nउपरोक्त लेख के लिए मुझे एक अच्छा शीर्षक दें।
पाकिस्तान पहुँचकर ख़ुश हैं शुभा